Udbyttet kunne være blevet på over 250.000 kroner, da pengeautomaten ved købmanden i Hune blev udsat for et spektakulært kupforsøg tilbage i januar måned. Planen slog fejl, og i stedet endte fem mænd, som politiet mener stod bag kupforsøget, bag tremmer. Fredag skal de fem tiltalte efter planen for retten i Aalborg. Kupforsøget fandt sted klokken cirka 01.15 natten til 16. januar i år. Ifølge anklageskriftet forsøgte gerningsmændene at hive pengeautomaten ud af væggen ved at spænde en wire mellem automaten og en bil, som derefter blev speedet op i forsøget på at trække automaten ud af væggen for at skaffe adgang til pengeautomatens indhold. Det fremgår af anklageskriftet, at automaten på gerningstidspunktet indeholdt 253.500 kroner. Det hele slog dog fejl, da politiet kom til stedet. Stak af fra gerningsstedet I første omgang lykkedes det gerningsmændene at stikke af, men politiet indledte en større patruljering i området. Det førte en lille times tid senere til, at en patrulje ved Tylstrup standsede den bil, som efter politiets opfattelse er identisk med den bil, der blev brugt til forsøget på at trække pengeautomaten ud af væggen. Bilen blev ført af en yngre rumænsk mand, og politiets efterforskning førte den efterfølgende dag til anholdelsen af yderligere fire mænd. De i alt fem mistænkte, som er i alderen 19 til 38 år og fra Rumænien, blev fremstillet i grundlovsforhør i retten og har siddet varetægtsfængslet siden. Bliver de fem mænd kendt skyldige ved Retten i Hjørring, vil politiets anklager udover en straf for forsøg på tyveri af særlig grov karakter forlange dem udvist af Danmark. Det fremgår ikke før sagens start, hvordan de fem mænd forholder sig til politiets anklager mod dem.

Opsummering:
Intet gik efter planen da fem mænd i januar forsøgte at stjæle en hæveautomat med indhold i Hune. Nu skal de i retten.